તેનો અર્થ એ થયો કે માત્ર નાના રાજ્યો કરી દેવાથી અને વહીવટી સરળતા કરી દેવાથી વિકાસ ઝડપી થાય તે જરૂરી નથી. વિકાસ માટેના પરિબળો અને વિકાસ માટેની નીતિઓ વધારે અગત્યના હોય છે. વિકાસ માટેની રાજનીતિ પણ એટલી જ જરૂરી બને છે, પણ હજી સુધી દેશને એવો અનુભવ થયો નથી કે કોઈ રાજકીય પક્ષે માત્ર વિકાસની રાજનીતિ અપનાવી હોય. ના, બિલકુલ ખોટી વાત છે – કોઈ પણ પક્ષ, લગભગ દરેક પક્ષ, એવું કહેશે કે અમારી રાજનીતિ વિકાસની રાજનીતિ રહી છે, પણ તે વાત બિલકુલ ખોટી છે. વિકાસ કરીને કોઈ પક્ષ જીતી શકે તેવી સ્થિતિમાં હજી આવ્યો નથી. ધર્મ, જ્ઞાતિ અને લાગણીને સ્પર્શે એવા મુદ્દાથી જ ચૂંટણીઓ લડાતી આવી છે. જરૂર પડી ત્યાં ભાષા અને જમણેરી-ડાબેરી રાજકારણના મુદ્દાથી પણ ચૂંટણીઓ લડાતી રહી છે.